ธนาคารรัฐสินเชื่อโตหนี้เอ็นพีแอลลดลง
แบงก์รัฐฐานะแกร่ง สศค.รายงานล่าสุดผลการดำเนินงานเดือน ต.ค. สินเชื่อโตหนี้เสียลด
20 ก.พ. 2562

แบงก์รัฐฐานะแกร่ง สศค.รายงานล่าสุดผลการดำเนินงานเดือน ต.ค. สินเชื่อโตหนี้เสียลด
สำนักงานเศรษฐกิจการคลัง (สศค.) รายงานผลการดำเนินการงานของสถาบันการเงินเฉพาะกิจ หรือแบงก์รัฐ ล่าสุดเดือน ต.ค. 2561 การปล่อยสินเชื่อ ขยายตัว 8.06% จากช่วงเดียวกันของ ปีก่อน แต่ปรับลดลง 0.13% จากเดือนก่อนหน้า ขณะที่การรับฝากเงินขยายตัว 4.69% จากช่วงเดียวกันของปีก่อน และขยายตัว 0.35% จากเดือนก่อนหน้า
ด้านสินเชื่อที่ไม่ก่อให้เกิดรายได้ (เอ็นพีแอล) หดตัวลงจากเดือนก่อนหน้าอยู่ที่ 2.45 แสนล้านบาท โดยคิดเป็น 4.27% ของสินเชื่อรวม ในขณะที่สถาบันการเงินเฉพาะกิจมีการตั้งสำรองเอ็นพีแอลถึง 201.55% ของเอ็นพีแอลทั้งหมด ซึ่งถือว่าอยู่ในระดับที่สูงมาก ทำให้ฐานะการเงินของแบงก์รัฐมีความเข้มแข็ง สามารถปล่อยสินเชื่อเพื่อช่วยเหลือผู้มีรายได้น้อย หรือสนับสนุนการขยายตัวทางเศรษฐกิจตามนโยบายของรัฐบาลได้อีกมาก
นอกจากนี้ เงินกองทุนต่อสินทรัพย์เสี่ยง หรือบีไอเอสของแบงก์รัฐ อยู่ที่ 13.78% สูงกว่าเกณฑ์ของธนาคารแห่งประเทศไทย (ธปท.) กำหนดไว้อยู่มาก ทำให้เพียงพอต่อการดำเนินงานในระยะต่อไปได้อย่างมั่นคงมีเสถียรภาพ ไม่เป็นปัญหาต่อระบบการเงินของประเทศ